फर्जीवाड़े के आरोप में राजा चौधरी गिरफ्तार  
राजा चौधरी को फर्जी दस्तावेजों का उपयोग कर कथित तौर से सिम कार्ड हासिल करने के लिए गिरफ्तार कर लिया गया है।
टीवी अभिनेता राजा चौधरी को फर्जी दस्तावेजों का उपयोग कर कथित तौर से सिम कार्ड हासिल करने के लिए गिरफ्तार कर लिया गया है।  ओशीवरा थाने के निरीक्षक यूडी काडलाक ने कहा कि मेहुल कंसारिया (34) की शिकायत पर ओशीवरा के कैसल टावर से चौधरी को गिरफ्तार किया गया।  पुलिस के मुताबिक कंसारिया को मोबाइल फोन के जनवरी और फरवरी के लिए दो बिल प्राप्त हुए जिसमें राजा चौधरी का नाम ग्राहक के रूप में दर्ज था।  पुलिस ने कहा कि कंसारिया थाने आए जहां उन्होंने बिल दिखाते हुए बताया कि चौधरी उनके घर में नहीं रहते। इसके बाद अभिनेता के खिलाफ मामला दर्ज किया गया।